Herning gør klar til at byde en verdensstjerne velkommen på torsdag, når Wayne Rooney i spidsen for Manchester United løber ind på MCH Arena i kampen mod FCM.

Men Wayne Rooney er ikke den seneste verdensstjerne, Herning har lagt græs til i fodboldhistorien. I 1970’erne kunne Herning Fremad, der spillede i 3. division, mønstre en sand verdensstjerne på holdkortet, nemlig den engelske verdensmester Bobby Moore.

Læs også : Så er FCM advaret: Rooney vil vinde Europa League

Englænderen, der i 1966 var anfører for England og dermed kunne løfte VM-trofæet på Wembley, blev trods sin fremskredne alder hyret af Herning Fremad i 1978 for at lokke publikum til Herning i en periode, da der lige var blevet indført betalt fodbold i Danmark.

Ros fra Pelé

Hvad er forskellen på at spille på Wembley og for Herning Fremad, blev Moore spurgt.

- 100.000 tilskuere, lød svaret fra forsvareren, der havde spillet over 100 landskampe for England, og om hvem Pelé sagde, at han var den bedste forsvarer, han havde spillet over for.

Læs også : Sportsugen: Uniteds djævle spidder Midtjyllands ulve

Men ikke alle var tilfredse med stjernen. For Bobby Moore trænede ikke med holdet, men mødte kun op til kampene, hvilket træneren Svend Hugger var utilfreds med.